Un român dat în urmărire internaţională pentru infracţiuni comise în trei țări ale Uniunii Europene a fost identificat de către jandarmi cu ajutorul aplicaţiei eDAC. Aceasta conţine informaţii existente în bazele de date care aparţin autorităţilor române şi statelor din spaţiul Schengen. Bărbatul este acuzat de comiterea a 16 infracţiuni, inclusiv deţinere ilegală de arme de foc, scrie News.ro.
Românul de 40 de ani a fost identificat de jandarmii din Caraş-Severin. În urma verificărilor făcute în aplicaţia eDAC, aceştia au constatat că pe numele lui era emis un mandat european de arestare în vederea extrădării, el fiind acuzat de 16 infracţiuni comise în Italia, Germania şi România.
„Situaţia generală a cazierului judiciar al bărbatului este una complexă, fiind înscrise 16 infracţiuni comise, atât pe teritoriul României, cât şi pe teritoriul Republicii Federale Germania şi Republicii Italia, dintre care deţinerea sau folosirea neautorizată de arme de foc, infracţiuni contra patrimoniului, conducere fără permis, furt, comercializarea de bunuri furate etc.”, se arată într-un comunicat al Inspectoratului de Jandarmi Judeţean Caraş-Severin.
Bărbatul a fost predat organelor abilitate ale statului.
„Aplicaţia eDac este un sistem digital de verificare a documentelor de identitate, care, în urma scanării actelor, generează în mod automat toate informaţiile despre persoanele verificate. Prin intermediul acestui instrument, jandarmii din toate structurile operative ale Inspectoratului de Jandarmi Judeţean Caraş-Severin, au verificat pe 900 de persoane, in timpul misiunilor de ordine publică şi de protecţie instituţională”, au precizat oficialii Jandarmeriei Caraş-Severin.